CELEX: 62011CN0311
Language: ro
Date: 2011-06-20 00:00:00
Title: Cauza C-311/11 P: Recurs introdus la 20 iunie 2011 de Smart Technologies ULC împotriva Hotărârii Tribunalului (Camera a doua) pronunțate la 13 aprilie 2011 în cauza T-523/09 — Smart Technologies ULC/Oficiul pentru Armonizare în cadrul Pieței Interne (mărci, desene și modele industriale)

10.9.2011   
            
            
               RO
            
            
               Jurnalul Oficial al Uniunii Europene
            
            
               C 269/27
            
         Recurs introdus la 20 iunie 2011 de Smart Technologies ULC împotriva Hotărârii Tribunalului (Camera a doua) pronunțate la 13 aprilie 2011 în cauza T-523/09 — Smart Technologies ULC/Oficiul pentru Armonizare în cadrul Pieței Interne (mărci, desene și modele industriale)
   (Cauza C-311/11 P)
   2011/C 269/50
   Limba de procedură: engleza
   
      Părțile
   
   
      Recurentă: Smart Technologies ULC (reprezentanți: M. Edenborough QC, T. Elias, barrister, R. Harrison, solicitor)
   
      Cealaltă parte în proces: Oficiul pentru Armonizare în cadrul Pieței Interne (mărci, desene și modele industriale)
   
      Concluziile recurentei
   
   Recurenta solicită Curții:
   
               —
            
            
               anularea Hotărârii din 13 aprilie 2011 pronunțate în cauza T-523/09, Smart Technologies/OAPI (WIR MACHEN DAS BESONDERE EINFACH);
            
         
               —
            
            
               modificarea Deciziei Camerei de recurs a OAPI din 29 septembrie 2009, pentru a declara că marca a cărei înregistrare s-a solicitat are suficient caracter distinctiv astfel încât față de înregistrarea sa nu poate fi invocată nicio obiecție în temeiul articolului 7 alineatul (1) litera (b) din Regulamentul (CE) nr. 207/2009;
            
         
               —
            
            
               cu titlu subsidiar, anularea Deciziei Camerei a doua de recurs a OAPI din 29 septembrie 2009;
            
         
               —
            
            
               obligarea OAPI la plata cheltuielilor de judecată ocazionate de prezentul recurs și de procedurile în fața Tribunalului și a Camerei de recurs.
            
         
      Motivele și principalele argumente
   
   Recurenta critică hotărârea Tribunalului pentru următoarele motive:
   
               —
            
            
               Tribunalul nu a analizat ca atare caracterul distinctiv al mărcii comunitare a cărei înregistrare a fost solicitată de recurentă, ci în raport cu împrejurarea dacă aceasta constă sau nu constă „doar” într-un slogan publicitar. Recurenta susține că, procedând astfel, Tribunalul a săvârșit o eroare de drept și că abordarea corectă constă în analizarea caracterului distinctiv în raport cu produsele și cu serviciile relevante, precum și cu publicul relevant. Astfel cum rezultă dintr-o jurisprudență constantă, a se concluziona în sensul lipsei caracterului distinctiv al mărcii comunitare a cărei înregistrare se solicită pentru motivul că aceasta constă doar într-un slogan publicitar înseamnă a se aplica un criteriu greșit.
            
         
               —
            
            
               Tribunalul a săvârșit o eroare de drept atunci când a considerat că stabilirea caracterului distinctiv în cazul unui slogan publicitar este mai dificilă decât în cazul oricărei alte forme de marcă verbală.
            
         
               —
            
            
               Tribunalul a săvârșit o eroare de drept atunci când a afirmat că putea să considere ca un fapt notoriu un aspect care trebuia să fie dovedit prin probe, și anume, împrejurarea că consumatorii nu atribuie reclamelor publicitare valoarea unei mărci.
            
         
               —
            
            
               În sfârșit, recurenta susține că este suficient ca o marcă comunitară să prezinte un grad minim de caracter distinctiv pentru ca motivul de refuz prevăzut la articolul 7 alineatul (1) litera (b) din Regulamentul (CE) nr. 207/2009 al Consiliului privind marca comunitară (1) să nu fie aplicabil.
            
         
      (1)  Regulamentul (CE) nr. 207/2009 al Consiliului din 26 februarie 2009 privind marca comunitară (JO L 78, p. 1).